*СОФИЯ, февруари 2017 г.*

МИНИСТЕРСТВО НА РЕГИОНАЛНОТО РАЗВИТИЕ И БЛАГОУСТРОЙСТВОТО

**мини**

ОКОНЧАТЕЛЕН ДОКЛАД

ЗА   
ИЗПЪЛНЕНИЕТО   
НА   
НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 г.

**СЪДЪРЖАНИЕ**

[ВЪВЕДЕНИЕ 3](#_Toc478043742)

[1. ЕФЕКТИВНОСТ НА ИЗПЪЛНЕНИЕТО НА ЦЕЛИТЕ И ПРИОРИТЕТИТЕ ЗА РЕГИОНАЛНО РАЗВИТИЕ ПРЕЗ ПЕРИОДА НА ДЕЙСТВИЕ НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 Г. 4](#_Toc478043743)

[2. РЕЗУЛТАТИ ОТ ПОСЛЕДВАЩАТА ОЦЕНКА СЪГЛАСНО КРИТЕРИИТЕ ЗА ОЦЕНКА НА ИЗПЪЛНЕНИЕТО НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 Г. 18](#_Toc478043744)

[3. РЕЗУЛТАТИ ОТ ПОСЛЕДВАЩАТА ОЦЕНКА НА ИЗПЪЛНЕНИЕТО НА РЕГИОНАЛНИТЕ ПЛАНОВЕ ЗА РАЗВИТИЕ 2007-2013 Г. 23](#_Toc478043745)

[4. ЕФЕКТИВНОСТ НА ИЗПОЛЗВАНИТЕ ПРЕЗ ПЕРИОДА НА ДЕЙСТВИЕ РЕСУРСИ ЗА ПОСТИГАНЕ ЦЕЛИТЕ НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 Г. 32](#_Toc478043746)

[5. ИЗВОДИ И ПРЕДЛОЖЕНИЯ ЗА ИЗПЪЛНЕНИЕТО НА ДЪЛГОСРОЧНИТЕ ЦЕЛИ И ПРИОРИТЕТИ НА ДЪРЖАВНАТА ПОЛИТИКА ЗА РЕГИОНАЛНО РАЗВИТИЕ, ВКЛЮЧИТЕЛНО ЗА АКТУАЛИЗАЦИЯ НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 34](#_Toc478043747)

**СПИСЪК НА СЪКРАЩЕНИЯТА**

|  |  |
| --- | --- |
| Съкращение | Дефиниция |
| АПИ | Агенция пътна инфраструктура |
| БВП | Брутен вътрешен продукт |
| БДС | Брутна добавена стойност |
| ВЕИ | [Възобновяеми енергийни източници](https://www.google.bg/url?sa=t&rct=j&q=&esrc=s&source=web&cd=2&ved=0ahUKEwj2h_Ob9JvQAhWJ0xQKHdMUDxAQFgglMAE&url=http%3A%2F%2Fwww.capital.bg%2Fbrowse.php%3Frubrid%3D17794&usg=AFQjCNFa33YKtSrPOG2Qgat6iL4PCXVs8Q&sig2=ovFLX6UpN04i26C2ElybFg&bvm=bv.138169073,d.d2s) |
| ВЕЦ | Водноелектрическа централа |
| ВиК | Водоснабдяване и канализация |
| ГИС | Географска информационна система |
| ГКПП | Граничен контролно-пропускателен пункт |
| ЕС | Европейски съюз |
| ЗРР | Закон за регионалното развитие |
| ИПГВР | Интегриран план за градско възстановяване и развитие |
| ИСУН | Информационна система за управление и наблюдение |
| ИТИ | Интегрирани териториални инвестиции |
| МРРБ | [Министерство на регионалното развитие и благоустройст](http://www.mrrb.government.bg/)во |
| МСП | Малки и средни предприятия |
| НИРД | Научноизследователска и развойна дейност |
| НСИ | Национален статистически институт |
| НСРР | Национална стратегия за регионално развитие |
| ОП | Оперативна програма |
| ОПРКБИ | Оперативна програма "Развитие на конкурентоспособността на българската икономика" |
| ОПРР | Оперативна програма "Региони в растеж" |
| ОПРСР | [Оперативна програма за развитие на сектор “Рибарство”](http://oprsr.government.bg/wp-content/uploads/2012/06/11377-1-1.pdf) |
| ОПРЧР | Оперативна програма "Развитие на човешките ресурси" |
| ПАВЕЦ | Помпено-акумулираща водноелектрическа централа |
| ПРСР | [Програма за развитие на селските райони](http://prsr.government.bg/index.php/bg/sections/l2/101) |
| ПСОВ | [Пречиствателна станция за отпадни води](http://www.sofiyskavoda.bg/SVDocuments/Bistrica.pdf) |
| ПЧИ | [Преки чуждестранни инвестиции](https://bg.wikipedia.org/wiki/%D0%9F%D1%80%D0%B5%D0%BA%D0%B8_%D1%87%D1%83%D0%B6%D0%B4%D0%B5%D1%81%D1%82%D1%80%D0%B0%D0%BD%D0%BD%D0%B8_%D0%B8%D0%BD%D0%B2%D0%B5%D1%81%D1%82%D0%B8%D1%86%D0%B8%D0%B8) |
| ПУДООС | Предприятие за управление на дейностите по опазване на околната среда |
| РПМ | Републиканска пътна мрежа |
| РПР | Регионален план за развитие |
| СОП | Съвместна оперативна програма |
| СЗР | Северозападен район |
| СИР | Североизточен район |
| СЦР | Северен централен район |
| ТГС | Трансгранично сътрудничество |
| ЮЗР | Югозападен район |
| ЮИР | Югоизточен район |
| ЮЦР | Южен централен район |

# ВЪВЕДЕНИЕ

Националната стратегия за регионално развитие (НСРР) e основен документ, определящ дългосрочните цели и приоритети на политиката за регионално развитие. Съгласно разпоредбите на Закона за регионалното развитие (ЗРР) не по-късно от една година след изтичане срока на действие на НСРР 2005-2015 г. е необходимо да се направи последваща оценка за изпълнението й. Такава оценка е направена през 2016 г. от независим консултант „Географика ООД“ на базата на процедура за възлагане на обществена поръчка, в съответствие с чл. 36 на ЗРР.

Целта на окончателния доклад за изпълнението на Националната стратегия за регионално развитие е да осигури информация и публичност за резултатите от извършената последваща оценка относно степента на постигане на стратегическите цели на НСРР и на устойчивостта на резултатите, общото въздействие върху процесите на развитие на районите и настъпилите промени относно междурегионалните и вътрешнорегионалните различия, ефективността и ефикасността на използваните финансови инструменти в периода на действие на стратегията, подкрепящи регионалното развитие. Изводите и препоръките, направени на основа на анализа и напредъка по изпълнението, констатирани в последващата оценка, са важна отправна точка за подобряване и повишаване ефективността и въздействието на политиката за регионално развитие.

Окончателният доклад за изпълнението на Националната стратегия за регионално развитие 2005-2015 г. е изготвен на основа на резултатите от последващата оценка и дава насоки за необходимите промени в политиката за регионално развитие, за промените в стратегическата й ориентация, за новите акценти и проблеми, към които следва да се насочат прилаганите към момента финансови инструменти за насърчаване на регионалното развитие. В процеса на подготовка на окончателния доклад са отчетени и резултатите от последващата оценка за изпълнението на регионалните планове за развитие с оглед отчитане на актуалните специфични проблеми и предизвикателства пред районите от ниво 2.

НСРР 2005-2015 г., която е обект на направената последваща оценка, е приета от правителството през 2005 г. и е изиграла решаваща роля за насочване на националната политика за регионално развитие през периода 2005–2015 г., който включва предприсъединителния период 2005–2006г. и първия програмен период 2007– 2013г. НСРР е дала отправна насока и рамка за разработването на оперативната програма за регионално развитие (ОПРР 2007-2013), на документите за регионално развитие на регионално, областно и общинско ниво[[1]](#footnote-1), а също и на документите, подготвени във връзка с прилагането на политиката за сближаване в България за програмен период 2007 – 2013 г.

В процеса на прилагане на НСРР настъпват сериозни промени. От началото на 2007 г., страната ни е приета за член на Европейския съюз (ЕС). Във връзка с промените в европейската политика за сближаване и пълноправното членство на Република България в ЕС, възниква необходимост от актуализация на НСРР 2005-2015 г. и от промени в националната законодателна рамка за регионално развитие. През 2008 г. е подготвен и приет нов Закон за регионалното развитие. Законът е съобразен с прякото действие на разпоредбите на европейското право за България като държава-членка на Европейския съюз и цели създаването на взаимовръзки между националната нормативна уредба за регионално развитие и законодателството на Общността. Предвид настъпилите промени в националната законодателна рамка и тази на Европейския съюз е направена актуализация на НСРР, като е разработен Актуализиран документ за изпълнение на Националната стратегия за регионално развитие в периода 2011-2015 г., който допълва документа приет през 2005 г.

Последващата оценка е направена на база на двата документа, като при оценката на изпълнението на стратегическите цели и приоритети са взети предвид тези, определени в Актуализирания документ за изпълнение на НСРР 2011-2015 г.

За целите на последващата оценка е проведена анкета сред партньорите и заинтересованите страни в областта на регионалното развитие за всеки от районите от ниво 2. Резултатите от последващата оценка са обсъдени на заседания на регионалните съвети за развитие.

# ЕФЕКТИВНОСТ НА ИЗПЪЛНЕНИЕТО НА ЦЕЛИТЕ И ПРИОРИТЕТИТЕ ЗА РЕГИОНАЛНО РАЗВИТИЕ ПРЕЗ ПЕРИОДА НА ДЕЙСТВИЕ НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 Г.

Оценката на общото въздействие и настъпилите промени в резултат на цялостното изпълнение на Националната стратегия за регионално развитие 2005-2015 г. показват, че изпълнението на целите на стратегията през периода 2005-2015 г. е постигнато в средна степен, която отразява реален напредък в развитието на районите и общините в България независимо от проявленията на световната финансова и икономическа криза след 2008 г. Резултатите от оценката се базират на обективна информация и данни, както и на проучвания на субективни състояния като удовлетвореност, подобрено качество на живот и т.н., проведени сред определени целеви групи.

Методическият инструментариум на последващата оценка включва използването на определени критерии за оценка, които характеризират най-общо потенциала за реализация и качеството на резултатите при изпълнението на Националната стратегия за регионално развитие за периода 2005-2015 г. Постигането на стратегическите цели и осъществяването на приоритетите за регионално развитие, залегнали в НСРР, е измерено като се отчита напредъка и достигнатата стойност по определени ключови физически и финансови индикатори за оценка на въздействието в различни социално-икономически, инфраструктурни и екологични сектори. Поради големия обем на анализираната информация, сложността на взаимовръзките на изследваните фактори и резултатите от въздействието върху регионалното развитие в национален мащаб за сравнително дълъг период на действие на стратегическия документ, последващата оценка на изпълнението има комплексен и интегрален характер и по същество представлява обобщаваща експертна оценка, базирана на използваните критерии и показатели.

В допълнение и като съществена част от използвания метод, последващата оценка се базира и на съвкупните резултати от анкетно проучване на резултатите и въздействието от изпълнението на Националната стратегия за регионално развитие след края на периода на нейното действие.

Последващата оценка използва следната степенна скала за оценка на резултатите от изпълнението на стратегическите цели и постигнатия напредък по реализацията на приоритетите за регионално развитие на национално ниво за периода 2005-2015 г.:

1.минимални резултати/ незначителен напредък, съответно ниска степен на изпълнение;

2.медианни резултати/ умерен напредък, съответно средна степен на изпълнение;

максимални резултати/значителен напредък, съответно висока степен на изпълнение.

Въздействието от реализацията на специфичните цели, залегнали в **Приоритет 1: Повишаване на регионалната конкурентоспособност и интегрирано градско развитие,** е в посока повишаване изследователската дейност, технологичното развитие и иновациите в подкрепа на регионалните икономики, подобряване на достъпа и развитието на информационните и комуникационни технологии в областта на публичните услуги и услугите за малките и средни предприятия (МСП), интегрираното развитие на градовете и укрепване на взаимовръзката град-регион и изграждане на привлекателна градска среда, възстановяване на градски райони, насърчаване на екологично чист обществен транспорт.

**Таблица 1. БВП на глава от населението, като дял от средния за регионите в ЕС-28 към 2014 г.**

|  |  |  |
| --- | --- | --- |
| Район | Целева стойност към 2015 г. | Отчетена стойност към 2014 г. |
| Югозападен | 75 % | 75 % |
| Североизточен | 50% | 39,% |
| Югоизточен | 50%; | 39 % |
| Северозападен | 45 % | 30 % |
| Северен централен | 45% | 34% |
| Южен централен | 45 % | 32 % |

*Източник: Евростат годишник 2016 г.*

Достигнатите нива на дял на БВП по райони от средния за районите в ЕС показва, че темповете на икономическо развитие и растеж са ниски в 5 от районите от ниво 2 и не допринасят за намаляване на изоставането в икономическото развитие.

В периода на изпълнение на НСРР 2005-2015 г. успешно са приключили 4 проекта за създаване на високотехнологични центрове за изследвания, трансфер на технологии и иновации. В рамките на анализирания период, на територията на страната е създаден един технопарк – София Тех Парк – „Научно-технологичен парк“, но към момента тези инвестиции все още не са оказали влияние върху икономиката на районите. Очакваното позитивно въздействие е в дългосрочен план и е свързано с привличане на инвеститори, развитие на нови технологии и иновации и повишаване конкурентоспособността на предприятията, опериращи в технологичния парк. Към момента на изготвяне на оценката, посочените проекти все още не са дали значими резултати, но следва да се разглеждат като бъдещ потенциал.

Заетите научно-изследователски кадри са нараснали значително, за периода 2005-2014 г. За този период се наблюдава повишение на персонала, зает с научноизследователска и развойна дейност (НИРД), с 36,7%, което е обнадеждаващо по отношение иновациите и технологичното обновление в следващите години.

**Таблица 2. Заети в областта на науката и технологиите към 2015 г. в % от**

**трудовоактивното население**

|  |  |  |  |
| --- | --- | --- | --- |
| **Район** | **2005 г.** | **2015 г.** | **Промяна (в %)** |
| **Северозападен** | 26,8% | 31,5% | 4,7% |
| **Северен централен** | 28,2% | 30,4% | 2,2% |
| **Североизточен** | 25,8% | 32,4% | 6,6% |
| **Югоизточен** | 26,3% | 28,9% | 2,6% |
| **Югозападен** | 40,1% | 46,8% | 6,7% |
| **Южен централен** | 22% | 28,9% | 6,9% |

*Източник: Евростат*

Заетите във високо-технологични производства през 2015 г. са 16,6% от всички заети, при 14,9% през 2008 г. Най-малко са заетите кадри в сферата на науката и иновациите в Северозападния район – 3,4%. Принос за промяната има главно ОП „Конкурентоспособност“ 2007-2013 г., по която са сключени 59 договора на стойност 131 млн. лв., както и участието на представители на българския бизнес и образователни институции в Шестата и Седмата Рамкова програма на ЕС. Въпреки неголемия на пръв поглед брой проекти, тяхното изпълнение е довело до значително развитие на инфраструктурата за обмен на технологии, знания и иновации, тъй като проектите са мащабни.

Освен центрове за развитие на науката и иновациите, по процедура: „BG161PO003-1.2.02 Създаване на нови и укрепване на съществуващи офиси за технологичен трансфер“ е създадена инфраструктура от офиси. Успешно приключилите проекти са 16 на брой, като 14 от тях създават нови офиси, а 2 допринасят за разширяването и развитието на вече създадени такива. 13 от офисите за трансфер на технологии са разположени на територията на Югозападен район, 2 в Южен централен и 1 в Югоизточен район.

Един от вече създадените офиси е Офис за трансфер на технологии, който e звено в рамките на Института за космически изследвания към Българска академия на науките. Създаден е през ноември 2007 г. с изпълнение на проект по програма PHARE. По ОП „Конкурентоспособност“ той е разширен, което показва устойчивост на създадената инфраструктура и надграждане на резултатите.

Реализираните проекти ще имат дългосрочен позитивен ефект върху икономическото развитие в посока повишаване конкурентоспособността на икономиката и развитието на модерни нови технологии и производства.

Необходимо е да се отбележи, че липсват реализирани проекти в северните райони, с което ще се създаде неравнопоставеност между възможностите за повишаване технологичното развитие и конкурентоспособността на предприятията в северната и южната част на страната.

За периода 2005-2015 г. в България бяха разработени няколко иновационни стратегии: Иновационна стратегия за интелигентна специализация на Република България 2014-2020 г. – национален обхват, Регионална иновационна стратегия за Северозападния и Северния централен район в България – регионален обхват (2 района), Регионална иновационна стратегия Южен централен район - регионален обхват, Регионална иновационна стратегия на Североизточен район на България с план за действие - регионален обхват. Националната стратегия за интелигентна специализация е важен документ, който определя приоритетните области за инвестиции в различните райони на страната и представлява основа за териториална концентрация на инвестициите в различните области.

Установена е постоянна тенденция за нарастване на достъпа до интернет от 2005 до 2015 г. както за битовите, така и за бизнес абонатите. Към 2015 г. повече от половината домакинства в страната разполагат с такъв (58,8%). С най-високо покритие с Интернет са Североизточен район - 67% от домакинствата, Югозападен и Южен централен район с 65% към 2016 г. В гъсто населените места – големите градове в страната, относителният дял на домакинствата с достъп до широколентов интернет е значително по-висок от този в слабо населените места – с цели 24,9%. По-отношение покритието с широколентов Интернет е отбелязан голям напредък, тъй като покритието на районите от ниво 2 варира между 97%-100% от домакинствата, съгласно информация от страницата на Евростат. Създадените условия позволяват по-широко навлизане на информационно-комуникационните технологии в производствения сектор и развитието на електронната търговия.

Броят на подкрепените МСП, които въвеждат в употреба нови технологии/ продукти, общо за страната е 662, финансирани по ОП „Конкурентоспособност“ за изминалия програмен период. Този брой е твърде ограничен на фона на общия брой на МСП, за да се постигне чувствително въздействие върху конкурентоспособността на българската икономика и да се постигне по-значим икономически растеж.

Интегрираното градско развитие е ключов приоритет на оперативната програма за регионално развитие 2007-2013 г.

В подкрепа на интегрираното развитие на градовете и укрепване на взаимовръзката град-регион са разработени 36 интегрирани планове за градско възстановяване и развитие (ИПГВР) на големи градски агломерации. Тези стратегически документи ще бъдат основа за интегрирани инвестиции в градските територии в периода до 2020 г. и за приоритизация на проектите.

На по-късен етап са разработени още 31 нови ИПГВР за по-малки градове, които са от важно значение поради тяхната специфика, че имат функцията да интегрират интервенции в подкрепа не само на градовете, но и да спомогнат за взаимовръзките град-хинтерланд-регион. Населението, което е положително засегнато от проектите за укрепване на социално-икономическата интеграция между града и прилежащия му регион/хинтерланд, включва населението на общо 67 града, както и на близко разположените им населени места, а в не малко случаи по отношение на специфични критични услуги и на отдалечените селища в региона.

В подкрепа на процеса по укрепване на взаимовръзката град-прилежащия му регион, през 2012 г. е разработена и приета Национална концепция за пространствено развитие 2013-2025 г., както и общи устройствени планове за част от общините в страната.

В рамките на изпълнението на Приоритет 1 на НСРР са изпълнени много проекти за обновяване на градовете и оптимизиране на градския обществен транспорт. Проектите основно са насочени към подобряване на градската среда и укрепване на дребномащабна инфраструктура за предотвратяване на свлачища и наводнения в градските агломерации. Общо градовете, които са получили подкрепа за развитие и оптимизиране на градския транспорт, са 7: София, Бургас, Пловдив, Стара Загора, Плевен, Варна и Русе. Проектите са ориентирани към изграждане на интелигентни системи за градски транспорт и устойчиво развитие на транспортните системи.

Общата оценка за изпълнението на приоритета е средна.

Изпълнението на **Приоритет 2: Развитие и модернизация на инфраструктурата, създаваща условия за растеж и заетост** е в посока: подобряване на транспортната свързаност между населените места, намаляване времето за придвижване и повишаване качеството на транспортното обслужване, подобряване на жизнената среда в района и повишаване качеството на околната среда, чрез реконструкция на водоснабдителната и канализационната мрежа, подобряване на системите за управление на отпадъците, повишаване на конкурентоспособността на МСП, чрез инвестиции в подобряване на бизнес инфраструктурата.

Най-голям напредък за периода 2005-2015 г. се наблюдава по отношение на изграждането на автомагистрали. Общата дължина на планираните автомагистрали в България, по данни на АПИ, възлиза на 1245 км, което показва, че към 2015г. 58,9% от тях са изградени и са пуснати в експлоатация.

Общата дължина на пътищата II клас възлиза на 4025 км, а на III клас – 12 140 км към 2015 г. Това представлява нарастване, съответно с 13 и 164 км, спрямо 2005 година.

В периода 2005-2015 г. е констатиран значителен напредък по отношение на развитието на автомагистралната мрежа на страната. Завършването на автомагистрала „Тракия“ и свързването на София с Бургас я превърна в главна комуникационна ос в Южна България. Беше изградена магистрала „Люлин“ и значително напредна строителството на магистрала „Струма“. Беше подобрена достъпността до голяма част от градските центрове в Южна България, което въздействаше позитивно за разширяване на регионалния пазар, стимулиране на производителите и насърчаване на икономическото сътрудничество и коопериране. По този начин се постига по-добро обслужване на населението в трите южни района, което съставлява 64,4% от населението на страната, поради постигането на добра интеграция между районите и повишаване на мобилността на населението.

В контраст на напредъка в подобряването на транспортните връзки в Южна България северната част от страната изостана не само по отношение на достъпността и свързаността, но и по отношение на икономическото развитие. Икономически и социален ефект от изграждането и пускането в експлоатация на Дунав мост-2 при Видин не се констатира поради изоставане в подобряването на параметрите на пътната и железопътната инфраструктура по транспортния коридор София-Видин.

Въпреки различията между отделни части на страната по отношение на транспортното обслужване, целевата стойност на индикатора е постигната и значително надвишена.

Констатиран е значителен напредък по отношение пречистването на отпадъчните води. До края на програмния период по оперативна програма „Околна среда“ 2007-2013 г. са завършени 50 ПСОВ от общо планираните 58 станции.

По оперативна програма „Околна среда“ 2007-2013 г. се отчита напредък и в изградена и реконструирана над 2600 км. ВиК мрежа на територията на повече от 80 населени места. Голям брой проекти за изграждане на канализационна мрежа и ПСОВ са реализирани в крайбрежните черноморски общини и курорти. Те допринасят както за опазване на чистотата на водите на Черно море, така и за опазване на крайбрежните екосистеми. Важен принос за напредъка по пречистването на отпадъчните води има Оперативна програма „Околна среда“ 2007-2013 г.

Една от основните причини за продължаващия режим на водата в много от населените места в страната е и старата ВиК мрежа, като на места довеждащите водопроводи са изградени преди повече от 40 години и са силно амортизирани. Към 2014 г. с най-голям дял от населението с режим на водоснабдяване е СЗР- 2,6%, следван от СИР- 1,4%.

През периода 2007-2013 г. по оперативната програма за околна среда се изпълниха много мащабни проекти за изграждане и подмяна на остаряла ВиК мрежа, с което значително се ограничи риска от наличието на воден режим.

След 2005 г. до 2013 г. се наблюдава увеличение с 26% на броя на населението, обслужено с канализация и третиране на отпадните води. С най-голям напредък в периода са Южен централен район - нарастване със 7%, и Северозападен и Югоизточен район с 6 %. Районите, в които е достигнато най-високо ниво на обслужване на населението от канализационните системи и третирането на отпадъчните води, са Югозападен район - 89% и Североизточен район - 74%, по данни на Евростат за 2013 г. Северозападният район изостава в сравнение с останалите райони с 59% обслужено население, като с най-голямо изоставане към 2014 г. е област Видин - 0% обслужено население.

Към изпълнението на този приоритет допринасят и много осъществени проекти, свързани с подобряване и развитие на инфраструктурата за третиране на отпадъци. Изградени са регионални системи за управление на отпадъците, а населението, включено в организираните системи за събиране на отпадъци, многократно нараства спрямо 2005 г. Към 2014 г. относителният дял на населението, включено в организираните системи за събиране на битовите отпадъци в районите от ниво 2, варира между 99,9% в СЦР и 98,7% в СИР.

В резултат от изпълнението на проекти за укрепване на свлачища и срутища са укрепени 23 такива на територията на 14 малки общини, което ще спомогне да бъдат спасени от компрометиране и превръщането им в неизползваеми 9093 метра пътни отсечки. Изпълнените проекти ще осигурят сигурност на транспортните комуникации по засегнатите пътища и регионалната свързаност.

Общата оценка за изпълнението на приоритет 2 е средна към висока степен.

Ефективното изпълнение на **Приоритет 3 „Подобряване на привлекателността и качеството на живот в регионите и развитие на устойчив туризъм“** е свързано с подобряване на образователните, социалните, здравните, културните и спортните услуги и съответната инфраструктура, подобряване и благоустрояване на физическата среда, подобряване качеството на човешките ресурси, чрез повишаване на квалификацията и образованието им, интеграция на лицата в неравностойно положение към образование и пазара на труда, постигане на устойчиво развитие на туризма в районите, опазване и валоризиране на природното и културното наследство. Напредъкът за подобряване на туристическите атракции и свързаната с тях инфраструктура отчитаме на база успешно изпълнените проекти през изминалия програмен период, което е допринесло за развитие на националния и регионалния туристически продукт и маркетинг на дестинациите. По под-приоритет „Подобряване на туристическите атракции и свързаната с тях инфраструктура“ са сключени 72 договора, от които 69 са успешно приключени. Договорени са 209 384 736 лв., а реално са изплатени 200 263 427 лв.

Изпълнени са и много мерки и дейности за подпомагане развитието на интегриран селски туризъм и разнообразяване и подобряване на туристическата инфраструктура, атракциите и съоръжения за посетители в селските райони. По данни за изпълнението на ПРСР за 2014г., към 31.12.2014 г. са сключени 192 договора за 28,2 млн. евро публични разходи за насърчаване на туристическите дейности.

В периода 2005-2015г. броят на нощувките в местата за туризъм се е увеличил с 81 %. Принос за това има оперативната програма за регионално развитие, която подкрепи развитието на туристическите атракции в районите. Принос имат и инвестициите за изграждане на автомагистралите в страната и ремонт на първокласните пътища, както и пускането в експлоатация на новото летище София, които безспорно са подобрили значително условията за туризъм. Откриването на нови ГКПП към Гърция също е допринесло за нарастването на туристическия поток между двете държави. С най-много нощувки сред районите от ниво 2 е Югоизточния – 2 137 025, следван от Южния централен - 1 739 061 и Югозападния - 1 730 730 бр.

Лечебните заведения за болнична и за извънболнична помощ на територията на страната са се увеличили. През 2015 г., общият брой на заведенията за болнична помощ възлиза на 348, което е с 40 повече, спрямо техния брой през 2005 г. Новооткритите лечебни заведения за извънболнична помощ по райони са, както следва: СЗР – 36, СЦР – 29, СИЗ – 20, ЮИР – 64, ЮЗР - 171, ЮЦР – 59 бр.

По отношение подобряването на образователните услуги през анализирания период са изпълнени проекти за подобряване на качеството на образованието и обучението в съответствие с потребностите на пазара на труда, за изграждане на икономика, основана на знанието.

Изпълнението на приоритета по отношение инвестициите в ефективни мерки на пазара на труда се осигурява основно от успешно приключилите проекти по ОПРЧР 2007-2013 г. Проектите са насочени към повишаване на икономическата активност и развитие на пазара на труда, насърчаващ включването, повишаване на производителността и адаптивността на заетите, интегриране на уязвимите групи на пазара на труда, заетост чрез развитие на предприемачеството. Напредък се отбелязва по отношение развитието на комплексното обслужване на граждани от уязвимите групи и индивидуализиране на услугите.

На основа на активните мерки на пазара на труда заетостта на населението в районите от ниво 2 на възраст 20-64 г. е нараснала с 3,1% до 6,6%. Към 2015 г. тя е най-висока в Югозападен район - 72,2%, а най-ниска в Северозападния район - 60,1%. В периода на действие на НСРР 2005-2015 г. се е увеличил и делът на заетите на възраст 55-64, като най-високото ниво е в ЮЗР - 57,4%, а най-ниското е в СЗР - 49,2% и СЦР - 49,5%.

Наблюдава се високо ниво на младежка безработица, като решаването на проблема следва да е един от приоритетите в политиката по заетостта в дългосрочен план. В периода 2005-2008 г. коефициентът на младежка безработица (15 – 24 г.) намалява от 22.3% през 2005 г. той достига до 12.1 % през 2008 г. Прегледът на данните за България показва, че по време на силния за българската икономика период 2006-2009 г. нивото на младежка безработица в България пада под средното за ЕС. С идването на кризата то отново се покачва, като през 2012 и 2013 г. се стабилизира на ниво с 5 процентни пункта по-високо от средното за 28-те страни членки. Според данните на Евростат за 2014 г., средномесечното равнище на младежка безработица до 24 г. в България е 23.6% и страната е на дванадесето място от общо 14 държави с равнище над средното за Евросъюза (ЕС-28), което е 22.1%.

Ниският процент на заетост сред младите хора е резултат главно на ниската икономическа активност, тъй като те все още са в процеса на обучението си и не работят през това време. По-ниската производителност на труда на младите е следствие най-вече от липса на практически опит, но също така и от разминаването между нуждите на бизнеса и качеството на образователния продукт. Много често младежката безработица е пряко свързана и с определени социални групи, като етническите малцинства, отпадналите от образование (съответно нискообразованите) и жителите на по-бедни и изолирани райони. В резултат на кумулативния ефект на тези характеристики и изброените по-горе фактори, се стига до намаляване на трудовата и социална мобилност сред младите хора.

В периода 2005-2015 г. безработицата в районите от ниво 2 е повлияна значително от световната финансова и икономическа криза. С най-висок коефициент на безработица към 2015 г. по данни на Евростат е Северозападен район 12,1%. В сравнение с 2005 г. намалението на коефициента е с 0,5%. В четири от останалите райони се наблюдава по-голямо намаление на безработицата, като към 2015 г. тя е в СЦР - 10,6%, СИР - 10,3%, ЮЗР - 6,7% и ЮЦР - 9,2%. Само в Югоизточен район се констатира увеличение на безработицата спрямо 2005 г., като към 2015 г. тя е 10,4%.

Дългосрочно безработните, които повече от година не са наемани на работа, варират от 9,1% от безработните в Северозападен район до 4,3% от тези в Югозападен район. Липсата на нови инвестиции в Северозападен район е причина за големия брой на дългосрочно безработните. Други причини са ниската им квалификация и професионален опит.

Нито един от районите не е достигнал целевата стойност на индикатора за заетост, въпреки нарастването на заетостта.

Общата оценка за напредъка по изпълнението на приоритета е средна.

Ефективността на изпълнение на **Приоритет 4:** **Развитие на сътрудничеството за европейско териториално сближаване, задълбочаване на партньорството и добросъседството за постигане на развитие** е висока. Въздействието върху развитието е в посока на подобряване на развитието на трансгранични партньорства със Сърбия, Румъния, Република Македония, Турция и Гърция, междурегионално и транснационално сътрудничество.

Основните ползи от трансграничното сътрудничество са свързани с интервенциите „хора за хора“, по които се организират много срещи и културни мероприятия на различни общности от пограничните райони, което води до разширяване на културния им кръгозор и отваря врати за нови възможности за сътрудничество.

Голяма част от интервенциите са допринесли за развитие на туризма, опазване на околната среда, създаване на нови работни места, културен обмен, подпомагане на МСП в районите за трансгранично сътрудничество, което е повлияло на цялостното развитие на тези дейности.

Като цяло, програмите за трансгранично сътрудничество са инструменти за малки инвестиционни проекти и техния положителен принос най-ясно се наблюдава на местно ниво, което се отчита с конкретни оценки на въздействието на базата на конкретни извадки. Все пак те също имат принос към общото социално-икономическо развитие на целевите области, като най-голяма е тяхната полза за обмяна на културна информация и развитие на партньорства за бъдещо сътрудничество. Някои от тези партньорства са изградени между 2001 и 2008 г. с помощта на предприсъединителната програма ФАР, която имаше добри традиции в тази област.

Програмите за трансгранично сътрудничество имат принос в положителните тенденции на развитие на целевите области и са реализирани в синергия с останалите мерки по секторните оперативните програми, съфинансирани от ЕС.

Принос за постигането на приоритета имат и програмите: ОП Югоизточна Европа 2007-2013, ИНТЕРРЕГ IVC, СОП Черноморски басейн 2007-2013, Програма УРБАКТ II и Програма ЕСПОН.

Ефективността на изпълнение на **Приоритет 5: Укрепване на капацитета на регионално и местно ниво за подобряване процеса на управление на регионалното развитие** е средна до висока.

Въздействието върху развитието е в посока на подобряване на административния капацитет на публичните власти, развитието на партньорства между администрацията и бизнеса.

Основно, изпълнението на приоритета е свързано с подобряване на качеството и взаимодействието между процесите на планиране, програмиране и реализация на дейностите за подпомагане на регионалното и местното развитие, както и повишаване на капацитета за усвояване на средствата от Структурните фондове на ЕС на регионално и местно ниво. Регионалната координация между оперативните програми, оказващи въздействие върху съответните региони, има ключово значение за степента на усвояемост и ефективността на средствата от националните и европейските фондове, частните и др. ресурси.

Успешно са изпълнени дейности, които са свързани с: въвеждането на ефективни механизми (правила) за мониторинг и контрол на изпълнението на общински политики; актуализирането на стратегически документи, които са действащи през настоящия програмен период, като се отчитат новите реалности и актуалните интереси на местните общности; разработването и приемането на нови местни стратегически документи, които ще действат през програмен период 2014-2020 г.

Обучени са над 40 000 служители на местната администрация с цел изграждане на модерна, ефективна и ориентирана към потребителите администрация, повишаване на административния капацитет и подкрепа за правилното и ефективно изпълнение на схемите за предоставяне на безвъзмездна финансова помощ, осигуряване на по-добра усвояемост на фондовете на ЕС.

Обобщената оценка за ефективността на изпълнение на целите на НСРР е средна, като се базира на степента на изпълнение на отделните приоритети.

Изпълнението на **Стратегическа цел 1** **„Постигане на ускорено развитие на българските райони и доближаване до средните равнища на развитие на регионите в ЕС”** на НСРР се определя като средно, предвид оценките за изпълнение на Приоритет 1 и Приоритет 2. Стратегическа цел 1 може да бъде определена като частично изпълнена по отношение някои от заложените макроикономически показатели. Въпреки достигането на целевите стойности на някои от индикаторите установеното въздействие върху икономическото развитие на българските райони не показва преодоляване на вътрешнорегионалните и междурегионалните различия. Голяма част от регионите ни са в категорията на най-изоставащите в развитието си в рамките на ЕС. Целите, които политиката за регионално развитие си поставя в бъдеще, следва да са по-амбициозни и да допринасят за по-значим напредък на развитието в икономическата и социалната сфера.

Степента на постигане на **Стратегическа цел 2** **„Намаляване на междурегионалните и вътрешнорегионалните различия чрез развитие на вътрешния потенциал на районите и градовете”** се определя като средна, базирайки се на оценката за изпълнение на Приоритет 3 и 5. Констатираният в междинната оценка на НСРР относително висок потенциал се оправдава. Въпреки това, към момента на извършване на оценката се констатира, че междурегионалните различия продължават да нарастват по отношение на дела на БВП на всеки от районите на ниво 2 в общия БВП на страната. ЮЗР продължава да увеличава дела си в националния БВП, докато всички останали райони намаляват участието си в него. Въпреки постигнатите значими резултати по отношение развитието на седемте големи градски центъра, териториалното въздействие върху развитието е ограничено в периода 2007-2013 г. Независимо от водещата роля на големите градски центрове по отношение на икономическото развитие и предоставянето на публични услуги за голяма част от населението на страната, съсредоточено в тях, остава пренебрегната ролята на средните и малки градски центрове като балансьори на големите градове и също така създаващи условия за ефективно използване на териториалния потенциал за развитие, както и за прилагане на интегриран подход по отношение на градските инвестиции.

За цялостно подобряване на достъпността и свързаността в районите е необходимо да се предприемат мерки за подобряване на експлоатационното състояние не само на първокласните пътища, а и на тези ІІ и ІІІ клас, както и на общинските пътища, които осигуряват достъп до местата, където се предоставят публични услуги - болници, медицински центрове за доболнична помощ, училища, администрации и др.

Концентрирането на помощта от европейските фондове в едни територии на страната и недостатъчните ресурси в други са изострили демографските процеси и са довели до обезлюдяване на малките населени места.

**Стратегическа цел 3** „**Развитие на териториалното сътрудничество, добросъседство и партньорство за постигане на европейска териториална кохезия“** също постига средна степен на изпълнение, базирайки се на изпълнението на Приоритет 4 на НСРР.

Определените стратегически цели и приоритети в НСРР съответстват напълно на нуждите на районите и са насочени към решаването на проблемите им в средносрочен и дългосрочен план. Въпреки постигнатия напредък по всички приоритети изпълнението не е довело да разрешаване на проблемите в районите и изпълнението им следва да продължи и през следващия планов период, като се търси по-голяма интегрираност и взаимодействие между отделните мерки и проекти. Възможност за това дава прилагането на подхода за „интегрирани териториални инвестиции“.

# РЕЗУЛТАТИ ОТ ПОСЛЕДВАЩАТА ОЦЕНКА СЪГЛАСНО КРИТЕРИИТЕ ЗА ОЦЕНКА НА ИЗПЪЛНЕНИЕТО НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 Г.

Последващата оценка на НСРР 2005-2015 г. е изготвена въз основа на комплексни критерии за оценка на изпълнението, които характеризират необходимите нива и качеството на реализация на поставените цели пред развитието на регионите в България за определения период на действие на стратегията. Резултатите от извършената последваща оценка са обобщено представени в съответствие със следните критерии за оценка:

*2.1. Използване на конкурентните предимства на районите и ефективно използване на собствените потенциали за развитие за постигане на икономическо сближаване.*

Основният двигател на икономически растеж и постигането на по-висок жизнен стандарт в развитите държави са секторите, свързани с иновации. В България делът на тези сектори в общата добавена стойност и в заетостта са почти наполовина по-ниски от средните за ЕС. Въпреки това, се забелязват положителни тенденции за нарастващата роля на тези сектори.

За разлика от отрасловата диференциация, която изглежда нормална, доколкото се предполага, че отразява склонността на бизнеса да се насочва към определен вид дейности с добра пазарна реализация, значителната териториална диференциация на предприятията почти не се променя и свидетелства за съществени различия в условията на отделните райони за развиване на малък и среден бизнес. Съществуващите териториални характеристики на МСП са неблагоприятни за развитието на някои райони, за намаляване на различията и диспропорциите между тях, за териториалната интеграция на страната. Това изисква целенасочена регионална политика и специфичен подход към МСП в по-неразвитите райони.

Инвестиционната активност в страната остава ниска, а контрастите между най-привлекателните и най-малко атрактивните за чуждестранните инвеститори райони и области остават значителни. Разпределението на преките чуждестранни инвестиции (с натрупване) в страната показва, че Югозападният район и столицата остават безспорен лидер, както в периода на бърз растеж, така и при последвалата криза и възстановяване. Така например, за периода 2005-2014 г. в област София към 31.12.2014 г. са реализирани над 50% от националните преки чуждестранни инвестиции (ПЧИ).

Една от основните общоевропейски цели, заложена в Стратегия „Европа 2020”, е увеличаването на инвестициите в научноизследователската и развойна дейност, за да бъде постигнат т. нар. „интелигентен растеж“ – икономика, която се основава на знания и иновации. Заложената целева стойност към 2020 г. в Европа 2020 е в размер на 3% от БВП, а за България тя е 1,5%. Повишаването на конкурентоспособността на българската икономика в районите, посредством развитие на икономика основана на иновации, прилагане на модерни технологии, разкриване на нови работни места, е основен фокус в НСРР 2005-2015, за да се намалят различията на регионално ниво. През оценявания период, относителният дял на разходите за НИРД от БВП в България е нараснал от 0,44% през 2005 г. до 0,78% през 2014, но това все още е далеч от заложената стойност от 1,5% от БВП за 2020 г.

Повишаването на конкурентоспособността на районите, основана на икономика на знанието и въвеждането на високотехнологични производства, зависи от взаимодействието между образователната система, научно-изследователските институти и бизнес-сектора с неговите потребности. Такава целева насоченост е застъпена в НСРР, но в политиките за развитие на отделните райони реализацията е твърде фрагментарна и небалансирана.

България има добри предпоставки за ефективно развитие на туризма и нарастване на потенциала на туристическата индустрия – благоприятно географско положение, съхранени природни дадености и богато културно и историческо наследство. Тези фактори допринасят за стабилното развитие на туризма през последните 10 години в страната, въпреки негативното влияние на финансовата и икономическа криза и регионалните конфликти. Наличието на атрактивна природна среда и природни ресурси дават възможности за развитие на морски, яхтен, ски, екологичен, аграрен, приключенски и винен туризъм, развитие на рибарството и аквакултурите. Концентрацията на множество недвижими културни ценности е предпоставка за развитие на културен и религиозен туризъм.

В туристическото развитие на регионално ниво съществуват ясно изразени диспропорции, въпреки наличието на добри условия почти във всички райони. Различията между районите се дължат преди всичко на разположението на природните рекреационни ресурси (на морското крайбрежие и в планините). По данни на НСИ за 2015 г. в курортите с национално значение (Албена, Боровец, Дюни, Златни пясъци, Пампорово, ММЦ-Приморско, Св. Константин и Елена, Слънчев бряг) се намират 13,3% от местата за настаняване в страната, в които са 44,5% от леглата, реализират се 47,2% от нощувките и 50% от приходи от нощувки.

*2.2. Намаляване на регионалните диспропорции в социалната сфера чрез развитие и реализация на човешкия капитал*

Демографското развитие на районите се влияе основно от икономическото състояние, наличието на работни места, възможностите за образование, за професионална реализация, условията за живот. През 2015 г. продължава процесът на застаряване на населението в страната, който е характерен и за по-голямата част от страните в Европа. По данни на НСИ значително нисък е относителният дял на лицата на възраст до 15 години – 14,0%, а този на населението над 65-годишна възраст непрекъснато нараства и в момента е 20,4%. Тенденцията на застаряване на населението довежда до неблагоприятни промени в неговата възрастова структура.

Застаряването на населението налага прилагането на интегрирана политика за пълноценно използване на наличните човешки ресурси и целенасочено инвестиране в развитие и повишаване на качеството на човешкия капитал. Усилията трябва да бъдат насочени към повишаване качеството на работната сила, професионалната квалификация и преквалификация, учене през целия живот, осигуряване на заетост на безработните над 50-годишна възраст и подобряване на съответствието между търсенето и предлагането на труд.

С най-висок коефициент на икономическа активност на населението през 2015 г. доминира Югозападният район (58,4%). Това е резултат от притегателната сила на столицата като град с добри възможности за професионална реализация. След него се нарежда Североизточен район. Най-слабо е нарастването и най-ниска е стойността при Северозападен район – 46,6%. Останалите райони от ниво 2 към 31.12.2015 г. имат коефициент на икономическа активност под или около средната за страната (54.1%).

Заетостта в страната през периода 2005-2015 г. бележи динамични промени поради възникналата икономическа криза в средата на периода, вследствие на която броят на заетите в годините 2009-2013 намалява. След 2014 г. стойностите се възстановяват и през 2015 г. регистрираният брой заети надвишава този в началото на периода.

През периода 2005-2015 г. броят на безработните в страната варира значително. Годините 2005-2008 г. се характеризират с непрекъснато намаление на безработицата. През 2008 г. броят на безработните лица е 199,7 хил. при 334,2 хил. в началото на разглеждания период. Данните за периода 2005-2015 г. показват обща положителна тенденция на намаляване коефициента на безработица на населението в национален и регионален план.

През периода 2005 – 2015 г. структурата на образованиетов страната като цяло се подобрява. Това се забелязва по отношение на висшето образование, където относителният дял на населението на възраст между 25-64 години с висше образование в периода 2005 – 2014 г. бележи значителен ръст във всички региони на страната. Тази тенденция обаче се проявява по различен начин в отделните райони. В отговор на Стратегия “Европа 2020”, България е поела ангажимент да повиши дела на населението от 30-34 години със завършено висше образование на 36%, като към края на 2015 г. е постигнат дял от 32,1%, както и да намали дела на преждевременно напусналите образование до 11%, достигащ към момента 13,4%.

В сектора на здравеопазването като цяло се наблюдават положителни тенденции по отношение на мрежата от здравни заведения за болнична и извънболнична помощ, осигуреността на населението с легла в здравните институции, както и с лекарска и стоматологична помощ.

Системата за дългосрочни грижи и социални услуги в България се разширява значително през последните години в резултат на предприетите действия, насочени към осъществяване на този процес и предоставяне на повече базирани в общността и в семейна среда услуги. През последните 10 години броят на социалните услуги в общността бележи значителен ръст, съответно броят на специализираните институции намалява, като тези тенденции са валидни за всички региони.

Ограничен е напредъкът в преодоляването на вътрешно регионалните различия/неравенства, които остават значителни. Проблеми като отрицателен естествен прираст на населението, високо ниво на детската смъртност, миграция, влошена възрастова структура, ниско равнище на заетост, се нуждаят от спешно предприемане на мерки. Целесъобразно е да бъде създаден и финансов инструмент и механизъм за консултиране и подпомагане на изоставащите области и общини с цел балансиране процесите на развитие вътре в районите.

*2.3. Подобряване свързаността в районите и качеството на средата в населените места за постигане на балансирано териториално развитие*

Основен фактор за ефективното социално-икономическо функциониране, развитие и сближаване между районите и техните съставни територии е наличието на добре развита и в добро състояние транспортна инфраструктура. Всички социално-икономически дейности се осъществяват и са пряко зависими от мобилността на населението и транспортната достъпност между отделни населени места, обекти на производството, туристически обекти и т.н.

Дължината на пътищата - част от републиканската пътна мрежа, през 2015 г. е 19 853 км, като това е с 565 км повече от дължината ѝ през 2005 г. Най-голям напредък на територията на страната се наблюдава по отношение на изграждането на автомагистрали. Дължината на автомагистралите към 2015 г. възлиза на 734 км, което е увеличение повече от два пъти сравнено с 2005 г. – 331км. Транспортната обезпеченост на районите от ниво 2 с автомагистрали значително се различава. В най-неблагоприятно състояние е Северния централен район, в който на практика липсва построена автомагистрала. През неговата територия се планира да преминава магистрала Хемус с направление изток-запад и да свърже столичния град с Варна, през Велико Търново. Изградената транспортна инфраструктура се очаква да бъде поддържана с наличните финансови ресурси през програмния период 2014-2020 г. и приоритетно следва да се поддържа инфраструктурата с голяма натовареност и тази от национално значение.

Ключов фактор за развитието на регионите е общините и изграждането на съвременна комуникационна инфраструктура, както и подобряването на достъпа и развитието на информационните и комуникационните технологии в областта на публичните услуги и услугите за МСП. Броят на домакинствата с широколентов достъп до интернет показва постоянна тенденция за нарастване по данни след 2010 г, като през 2015 г. повече от половината домакинства в страната разполагат с такъв (58,8%). Забелязва се и дисбаланс, че в гъсто населените места – големите градове в страната, относителният дял на домакинствата с достъп до широколентов интернет е значително по-висок от този в слабо населените места – с близо 25%.

През периода на действие на НСРР сериозни усилия и инвестиции са насочени за интегрирано развитие на градовете и укрепване на взаимовръзката град-регион. За постигане на балансирано териториално развитие основно допринасят Интегрираните планове за градско възстановяване и развитие, които спомагат за подобряването на градската среда, възстановяването и обновяването на градски райони, насърчаването на екологично чист транспорт и енергийна ефективност в 67 избрани градове в агломерационните ареали и в по-малки градове.

От друга страна, полицентричното развитие, залегнало в Националната концепция за пространствено развитие 2013-2025, създава необходимите условия и очаквания за намаляване на съществуващите регионални диспропорции и осигуряване на равни възможности за балалансирано икономическо, социално и териториално развитие и за по-пълно използване на местния потенциал.

*2.4. Политическа ангажираност и административен капацитет на институциите и партньорите на регионално и местно ниво за провеждане на регионалната политика и управление на процесите на планиране, програмиране, информационно осигуряване контрол и координация*

В рамките на НСРР 2005-2015 г. е създадена институционалната организация за нейното изпълнение, съгласно действащото законодателство за регионалното развитие. Ясно са разписани ролите и отговорностите на централните и териториалните органи за управление и институциите по отношение разработване, приемане, изпълнение, наблюдение, контрол и оценка на изпълнението на стратегиите и плановете за регионално и местно развитие, както и процесът по осигуряване на информация и публичност на заинтересованите страни. Регионалните съвети за развитие и областните управители играят ключова роля за осигуряване широкото и ефективно участие на всички партньори в процеса на планиране, изпълнение, наблюдение и оценяване на политиките и действията за регионално развитие в районите от ниво 2 и областите.

Значително е повишена ефективността на общинските администрации чрез укрепване на капацитета за стратегическо планиране на развитието на местно ниво и оптимизация на работата при изпълнение на отделни проекти. Реализирани са многобройни проекти за добро управление, по-добра отчетност и контрол, подобряване на публичността, прозрачността и партньорството в работата на администрациите. Въведени са ефективни механизми и правила за мониторинг и контрол на изпълнението на общински политики, планови и програмни документи в различните сектори. Широко застъпени са различни обучения за подобряване на професионалната квалификация на служителите.

# РЕЗУЛТАТИ ОТ ПОСЛЕДВАЩАТА ОЦЕНКА НА ИЗПЪЛНЕНИЕТО НА РЕГИОНАЛНИТЕ ПЛАНОВЕ ЗА РАЗВИТИЕ 2007-2013 Г.

Обобщените изводи от изготвените през 2014 г. Последващи оценки на Регионалните планове за развитие (РПР) за периода 2007-2013 г. са следните:

**3.1. Северозападен район**

Въпреки предприетите мерки и усвоени средства, СЗР трайно изостава на национално и европейско ниво по основните показатели за икономически растеж. Районът е силно повлиян и от икономическата криза. Основен проблем на СЗР е неработещата икономика и нивото на развитие на малкия и средния бизнес, които осигуряват заетост, доходи и мотивацията на населението да остане в СЗР. Други сериозни проблеми са демографските проблеми и обезлюдяването. Резултатите от тези проблеми водят до развитие и концентрация на ресурси основно на областните градове и на няколко други по-малки. Не са преодолени вътрешнорегионалните различия и областите Видин и Монтана изостават по почти всички показатели. По отношение на междурегионалните различия, не се наблюдава задълбочаване.

Въпреки, че към СЗР през анализирания период 2007-2013 г. се включват и областите Плевен и Ловеч, районът не успява да се превърне в динамично развиващ се европейски регион с устойчив икономически растеж и повишена заетост, каквато е част от определената през 2005 г. в плана визия за развитие. Постигнатият икономически напредък на СЗР през анализирания период е силно ограничен. Предприети са мерки и усилия за постигане на ефективни резултати, които обаче се недостатъчни като обем и недостатъчно ефективни като въздействие.

Определените важни характеристики и потенциали за развитие на СЗР в началото на действие на регионалния план за развитие (и потвърдени в НСРР 2012-2022 г.) се запазват и след неговото изпълнение, но в недостатъчна степен са оползотворени: благоприятното географско положение, съхранените природни дадености и културно наследство; качеството на околната среда; транспортната инфраструктура – трансевропейски транспортни коридори – № 4 и № 7 (река Дунав), пристанищата и фериботните комплекси, мултимодалните превози и втория мост на р. Дунав при Видин – Калафат; река Дунав; наличие на качествен и ефективно използван поземлен ресурс.

Основните рискове за развитието на СЗР са с свързани най-общо с несправянето с констатираните проблеми, по-важните от които са преодоляване на последиците от икономическата криза, преодоляване на изоставането, демографският срив и други. СЗР е поставен между най-силно уязвимите европейски райони пред предизвикателствата на глобализацията, демографските, климатичните и екологичните промени, според средносрочната перспектива до 2020 г. за регионите в ЕС. Съществен риск, който може би е водещ, е липсата на достатъчно финансов ресурс за изпълнение на РПР на СЗР 2014-2020 г.

**3.2. Северен централен район**

Налице е ясно разминаване между част от заложените приоритети и специфични цели и постигнатите резултати, които се отличават с устойчив тренд на развитие. Така например, през целия период на действие на РПР, не се наблюдава постигането на ясно открояващи се позитивни резултати по отношение генерирането на осезаем ръст на индустриалното производство, базиран на икономиката на знанието, какъвто е един от основните приоритети за развитие в стратегическия документ, а напротив – налице е устойчив дефицит на инвестиции в НИРД, тренд на увеличение на коефициента на безработица за по-голямата част от периода и др.

Въпреки широко формулираните цели, постигнатите резултати показват, че най-много проекти са реализирани в областта на инфраструктурата, което е логично не само с оглед осигурените възможности и ресурси, но и от обективните нужди на територията и икономиката от съвременна инфраструктурна база.

Наблюдава се влошаване на демографските показатели по отношение на естествен прираст на населението, докато в областта на заетостта и безработицата състоянието се е подобрило несъществено.

Движението на икономическите показатели показва, че в района се наблюдава тенденция на растеж, но с бавни темпове, което се дължи както на сериозното действие на международната финансова криза, прераснала и в икономическа такава, така и на проблеми във фокуса на икономическата политика в региона, където е налице драстично разминаване както между потенциала за икономическо развитие и осъществения напредък, така и между заявени стратегически намерения и реално постигнати резултати. Поради това, въпреки отчетения напредък, СЦР запазва своето предпоследно място от гледна точка икономическо развитие, като изостава както от националното, така и от европейското ниво. Запазва се проблемът с вътрешнорегионалните диспаритети.

Големият туристически потенциал остава нереализиран за целия период, за което недвусмислено „говорят“ регистрираните икономически и количествени данни. Направено е много за подобряване на състоянието на ключови туристически обекти, но същите остават без нужната им пазарна „капитализация“, тъй като няма разработени регионални туристически продукти, които да се предлагат на пазара.

Развитието на икономиката на района през изминалия програмен период недвусмислено показа, че аграрният сектор, и въобще агробизнесът, са изключително жизнеспособни. Създадената база, наличните и утвърдени инструменти за развитие, нуждите и пазарните реалности показват, че сектора следва да се третира и развива приоритетно, след преосмисляне на политиката в това отношение и нейното прецизно фокусиране върху два основни компонента: повишаване на заетостта в сектора и постигането на по-висока добавена стойност на генерираната продукция.

**3.3. Североизточен район**

За периода 2007-2013 г., Североизточен район следва общата тенденция на развитие в страната, в повечето случаи под средните показатели и без сериозни отклонения от тези на останалите райони от ниво 2. Добрата оценка за общото въздействие и за настъпилите промени в резултат на цялостното изпълнение на РПР СИР 2007-2013 г., направена въз основа на обективни фактори и данни, отразяващи субективни състояния, като удовлетвореност, подобрено качество на живот и т.н., показва, че изпълнението на целите на РПР в периода 2007-2013 г. е постигнато в степен, която не е максимално възможната, но е допринесла за смекчаване проявленията на световната икономическа криза. Започналата през 2009 година негативна тенденция в макроикономическата ситуация на СИР, променя своя намаляващ тренд през 2013 г., когато ключовите показатели бележат слабо увеличение.

„Морската индустрия” се развива относително добре, като всички дейности в нея са взаимно обвързани и развитието на една от тях води до развитие и на другите и по този начин се формира клъстер.

Сериозен принос в икономиката на района дава туризмът, но все още се развива предимно по крайбрежието и въпреки че показва стъпки към разнообразяване на предлагането, близкият и по-далечен хинтерланд не са ангажирани достатъчно в туристическия продукт.

Незадоволително е нивото на разходи за внедряване на високотехнологични производства и НИРД.

Коефициентът на заетост на лицата от 20 до 64 години – 59,9% през 2013 г., е все още далеч от постигането на националната цел за изпълнение на Стратегия „Европа 2020” - 76% заетост.

Системата на здравеопазването и социалните услуги на района е сравнително добре развита и като цяло покрива нуждите от здравна и социална помощ. Проблем продължава да бъде осигуряването на равни възможности за достъп до здравните и социалните услуги на всички.

Пътната мрежа в района е добре развита, но на много места регионалната и особено общинската пътна мрежа e с влошени експлоатационни качества.

Намаляването на вътрешно-регионалните различия в СИР се дължи по-скоро на влошаване показателите на област Варна (основно определяща облика на района) и по-малко на подобряване на тези показатели в останалите области. Неравенствата в благосъстоянието и развитието, особено между областния град Варна и периферията на района се задълбочават, както и тези между областните центрове и съставните общини в рамките на самите области.

**3.4. Югоизточен район**

По показатели БДС и БВП се наблюдава тенденция към намаляване на различията между Югоизточен район и останалите райони от ниво 2. ЮИР се нарежда на трето място в страната по БВП на човек от населението в началото на периода, а през 2012 г. вече се изравнява с ЮЦР по този показател с дял от 16% в общата стойност за страната.

По отношение на вътрешно-регионалната конюнктура може да се обобщи, че съществуват значителни различия по почти всички показатели.

Наблюдават се негативни последствия върху МСП в резултат на финансовата и икономическа криза от 2008 г. Независимо от изпълнените мерки (основно по ОПРКБИ и ПРСР) предизвикателствата пред бизнеса все още остават значителни.

Туризмът е единственият сектор от местната икономика, който отчита ръст в показателите за наблюдение. Въпреки това все още остават предизвикателствата, свързани с качеството на обслужване и разнообразяване на туристическия продукт.

Въпреки отчетеното увеличение в дължината на РПМ, през 2013 г. ЮИР заема последно място сред шестте района от ниво 2 в страната по показателя ,,гъстота на РПМ”. Все още не е модернизиран градския транспорт във всички по-големи общински центрове.Транспортната достъпност в периферията е затруднена.

Наблюдава се ръст в нивото на безработица и спад в равнището на заетост към края на изследвания период, което до голяма степен се дължи и на финансовата и икономическа криза от 2008 г. Мерките за временна заетост до известна степен спомагат за преодоляването на проблема, но са неустойчиви след изтичане на периода на финансиране.

Наблюдават се положителни тенденции по отношение на НИРД и новите технологии спрямо началото на изследвания период. Въпреки това се отчита изоставане на областите Сливен и Ямбол в това отношение спрямо останалите две административни области на територията на ЮИР.

Изпълнените проекти за модернизиране на здравната инфраструктура не могат да допринесат ефективно за разрешаване проблема с качеството на здравеопазването. Като цяло ефектът от изпълнението на мерки в сектора се счита за отрицателен или без промяна.

Наблюдава се тенденция на увеличение в относителния дял на населението с висше образование и намаление на относителния дял на населението с основно и по-ниско образование.

Общата оценка на ефекта от мерките в сферата на социалните дейности е по-скоро положителна. Въпреки това остават редица неразрешени социални проблеми, в т.ч. слаба интеграция на малцинствата, засилена миграция на младото население и др.

**3.5. Югозападен район**

През периода 2007-2008 г. икономиката на Югозападен район се развива с темпове, по-бързи от средните за районите от ниво 2 в ЕС. Сравнен с останалите райони от ниво 2 в страната, ЮЗР заема водещо място по създаден БВП, привлечени ПЧИ и нетни приходи от продажби, реализирани от предприятията на територията на района. В резултат на глобалната икономическа криза, през 2009 г. започва процес на икономически спад за страната. В ЮЗР ситуацията е по-малко негативна – растежът по почти всички основни икономически показатели се запазва, макар и с много по-нисък темп. През 2012-2013 г. се наблюдава постепенно стабилизиране на регионалната икономика и повишение на темповете на растеж по някои показатели.

БВП на човек от населението в ЮЗР е значително по-висок от средния за страната. На вътрешнорегионално ниво се наблюдават значителни различия – най-големите сред останалите райони от ниво 2.

Наблюдава се задълбочаване на демографските проблеми и диспропорциите в териториалното разпределение на населението в ЮЗР. Въпреки това, показателите за социално и демографско развитие на района, разглеждан като цяло, се запазват в сравнително по-благоприятна позиция спрямо останалите райони от ниво 2, поради по-големите възможности за заетост в столицата, което от своя страна привлича по-голям контингент младо население от други части на страната.

Коефициентът на заетост на лицата на възраст 20-64 г. в ЮЗР през периода 2008-2013 г. е най-висок сред районите от ниво 2, но се наблюдава постоянна тенденция на намаление - с 8,3%. Въпреки това обаче коефициентът на заетост в ЮЗР за 2013 г. е по-висок от средния за ЕС-28 за същата година – 68,4%.

Въпреки първенството на ЮЗР, при голяма част от показателите (БВП, БДС, ПЧИ, приходи от нощувки, заетост, дял на населението, обслужено от водоснабдителна и канализационна инфраструктура, от инфраструктура за пречистване на отпадъчни води, от система за организирано сметосъбиране) се наблюдава тенденция на намаление дела на района за сметка на увеличение на дела на други райони от ниво 2, което свидетелства за намаляване на междурегионалните различия в страната.

Все още се откроява силното предимство на област София по отношение на степента на безработица (където коефициентът е най-нисък), по отношение на произведен БВП и БДС, по извършените разходи за НИРД и др.

Обобщената оценка за степен на изпълнение на целите и приоритетите на РПР на ЮЗР е висока, като се базира на степента на изпълнение на отделните приоритети.

**3.6. Южен централен район**

В ЮЦР се наблюдава положително въздействие по отношение на подобряване на средата за живот, изразено в по-добра инфраструктура – градска среда, ВиК, пътища, сметосъбиране. Не се забелязва въздействие по отношение на икономическото развитие, а безработицата и бедността нарастват.

Наблюдава се положителна тенденция при разходите за НИРД и заетите в тази сфера, но постигнатото е далеч под планираното. По показателя ,,Дял на населението на възраст 24-65 г. с висше образование” ЮЦР се нарежда на последно място в страната.

Наблюдава се положителна тенденция в развитието на туризма. Повишаването на приходите от нощувки е показател на засиления туристически интерес към района. Териториалните диспропорции, обаче, са индикация за еднопосочното развитие на сектора – главно сезонен зимен ски туризъм.

Състоянието и динамиката на ключовите показатели напазара на труда показват, че в ЮЦР те са с по-лоши характеристики в сравнение със средноевропейските нива, като за оценявания период тези характеристики не се подобряват. Протичащите общи отрицателни процеси в резултат от глобалната икономическа и финансова криза допълнително отдалечават България и в частност ЮЦР от равнищата на заетост, безработица и икономическа активност в ЕС.

Наблюдава се стабилен напредък при удвояване и електрификация на ж.п. линии и изграждане на екологична инфраструктура (сметища и ПСОВ). Делът на населението, обслужвано от организирано сметосъбиране във всички области на ЮЦР трайно нараства. Налице са много ниски междурегионални различия по стойността на показателя. Намаляване на вътрешнорегионалните различия се регистрира и по отношение на дела на обслуженото население от ПСОВ.

Районът остава на първо място по производство на енергия от ВЕИ, като около 90% от тази енергия е от водни източници (ВЕЦ и ПАВЕЦ). Както за страната, така и в ЮЦР се наблюдава увеличаване на застроените мощности за производство на енергия от ВЕИ. В последните години се установява тенденция на увеличаване на дела от енергията, произведена от слънчева енергия и биомаса. В това отношение страната и районът са превишили целевата стойност от 16% дял на ВЕИ от крайното енергийно потребление.

Като обобщен извод от последващите оценки на изпълнението регионалните планове за развитие на шестте района от ниво 2, може да бъде направено заключението, че всички райони са подпомогнати в развитието си от финансовите средства, предоставяни от ЕС и са постигнали напредък в сравнение с 2005 г., въпреки че значимите социално-икономически различия между тях все още не са преодолени.

**Таблица 3. Макроикономически показатели на районите от ниво 2 (2005-2015 г.)**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **БВП**  *(млн. евро)* | | **БВП на човек от населението**  *(евро на човек от населението)* | | **Преки чуждестранни инвестиции**  *(хил. евро)* | | **Относителен дял на разходите за НИРД**  *(евро на човек от населението)* | |
| **2005г.** | **2014г** | **2005г** | **2014г** | **2005г.** | **2015г.** | **2005г.** | **2014г.** |
| ***ЕС(28)*** | 11 517 668 | 13 959 739 | 494 867 | 508 125 | - | - | 408,7 | 564,4 |
| ***България*** | 24 002 | 42 751 | 7 739 | 7 233 | 9 196 052,8 | 23 163 272,7 | 13,8 | 46,9 |
| ***Северозападен район*** | 2 258 | 3 033 | 966 | 805 | 90 001,6 | 620 794,8 | 2,4 | 7,5 |
| ***Северен централен район*** | 2 294 | 3 558 | 954 | 832 | 484 601,2 | 876 758 | 1,8 | 6,5 |
| ***Североизточен район*** | 2 689 | 4 759 | 999 | 953 | 816 215 | 2 271 913,7 | 5,3 | 18,1 |
| ***Югоизточен район*** | 3 285 | 5 327 | 1 137 | 1 062 | 882 127,2 | 2 897 055,6 | 2,4 | 13,2 |
| ***Югозападен район*** | 9 748 | 20 238 | 2 117 | 2 129 | 5 858 543,7 | 14 053 146,8 | 42,1 | 132,4 |
| ***Южен централен район*** | 3 727 | 5 835 | 1 566 | 1 452 | 1 064 564,1 | 2 443 603,8 | 3,3 | 10,6 |

Източник: Евростат

**Таблица 4. Демографски показатели на районите от ниво 2 (2005 – 2015 г.)**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Брой население** | | **Естествен прираст (%)** | | **Коефициент на заетост (%)** | | **Безработица (%)** | |
| **2005 г.** | **2015г.** | **2005 г.** | **2015 г.** | **2005 г.** | **2015 г.** | **2005 г.** | **2015 г.** |
| ***ЕС(28)*** | 494 598 322 | 508 504 320 | 0,6 | -0,2 | 67,8 | 70 | 8,7 | 9,2 |
| ***България*** | 7 688 573 | 7 202 198 | -5,5 | -6,2 | 61,9 | 67,1 | 9,8 | 9,1 |
| ***Северозападен район*** | 954 395 | 797 142 | -11,3 | -11,8 | 54,9 | 60,1 | 12,1 | 11,9 |
| ***Северен централен район*** | 938 073 | 825 536 | -7,9 | -9,0 | 58,2 | 64,8 | 12,3 | 10,5 |
| ***Североизточен район*** | 996 533 | 949 957 | -3,5 | -5,5 | 61,8 | 67,2 | 11,7 | 10,2 |
| ***Югоизточен район*** | 1 128 102 | 1 058 515 | -4,2 | -5,1 | 61,7 | 64,8 | 7,9 | 10,2 |
| ***Югозападен район*** | 2 122 105 | 2 125 212 | -4,3 | -4,1 | 67,7 | 72,2 | 7,4 | 6,6 |
| ***Южен централен район*** | 1 549 365 | 1 445 836 | -4,5 | -5,7 | 60,3 | 65,8 | 10,7 | 9,2 |

Източник: Евростат

# ЕФЕКТИВНОСТ НА ИЗПОЛЗВАНИТЕ ПРЕЗ ПЕРИОДА НА ДЕЙСТВИЕ РЕСУРСИ ЗА ПОСТИГАНЕ ЦЕЛИТЕ НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ 2005-2015 Г.

За изпълнението на НСРР 2005–2015 г. са използвани различни финансови източници - предприсъединителни програми, Структурни фондове и Кохезионен фонд на ЕС, национално финансиране, частни инвестиции и др.

**Таблица 5. Реализация на ресурсите за развитие по райони от ниво 2**

|  |  |  |  |  |  |  |
| --- | --- | --- | --- | --- | --- | --- |
| Район | Планирани индикативни финансови средства  2007 – 2013 г. | Бенефи-циенти | Общо договори | Обща стойност (общо вложени средства) | Приключили договори | Обща стойност на приключилите договори |
| СЗР | 330 000 000 | 716 | 1 058 | 966 535 200 | 923 | 754 017 077 |
| СЦР | 1 031 792 000 | 715 | 1 088 | 1 282 413 609 | 949 | 996 083 257 |
| СИР | 680 000 000 | 831 | 1 170 | 1 019 979 488 | 990 | 800 965 045 |
| ЮИР | 417 320 000 | 736 | 1 054 | 2 386 344 791 | 911 | 1 860 677 757 |
| ЮЗР | 1 051 100 000 | 2 679 | 3 433 | 5 647 450 438 | 2 732 | 2 167 918 547 |
| ЮЦР | 1 025 000 000 | 1 099 | 1 652 | 2 771 170 693 | 1 535 | 1 783 715 280 |
| Общо | **4 535 212 000** | **6 776** | **9 455** | **14 073 894 219** | **8 040** | **8 363 376 963** |

*Източник: РПР на районите от ниво 2 за периода 2007 – 2013 г., ИСУН към 15.09.2016 г.*

Във всички райони са вложени повече средства от предвидените, което се обяснява с ранния етап на разработване на РПР и липсата на конкретна информация за разполагаемите финансови ресурси за периода на действие на плановете. Все пак, активността на регионите се оценява положително и допринася за ефективното и ефикасно финансово изпълнение на НСРР като цяло, тъй като това означава, че са положени усилия и са изпълнени интервенции за подобряване на социално-икономическото състояние на целевите райони. Важно е да се отбележи, че за регионалното развитие на България в периода 2005 – 2015 г. са използвани финансови средства и от предприсъединителните програми - ФАР, ИСПА и САПАРД, а също и от ПРСР, ОПРСР, ПУДООС, Програмите за трансгранично сътрудничество с Гърция, Румъния, Сърбия, Република Македония, Турция, ИНТЕРРЕГ IV C, национални програми, общински средства, както и от други източници.

Водеща позиция заема ЮЗР, който се откроява със сериозна преднина пред останалите райони на страната по оползотворяване на средства от оперативните програми. На следващо място е ЮЦР, следван от ЮИР, СЦР, СИР и СЗР.

Оползотворените средства надвишават индикативните бюджети за постигане на целите на отделните РПР 2007 – 2013 г. и респективно на НСРР 2005 – 2015 г., което е знак, че планирането е било по-консервативно, но значителната нужда от инвестиции за развитие и успешната реализация на програмите са допринесли за увеличаване на средствата за финансиране на проекти в районите. От друга страна стои въпросът за ефикасността на използваните ресурси – отчита се задоволителна степен на реализация на обема вложени средства спрямо постигнатите социално-икономически ефекти за развитието на районите.

Ефективното използване на финансови средства от европейските фондове е негативно повлияно от често допускани грешки при възлагането на обществени поръчки, което от своя страна коства допълнително време и допълнителни финансови ресурси на бенефициентите и на държавата.

Всички райони са подпомогнати в развитието си чрез финансовите средства, предоставяни от ЕС и са постигнали съществен напредък в сравнение с 2005 г., което се вижда от анализа на общите икономически показатели. Все още, в сравнение с останалите държави от ЕС, България има нужда да развива регионите си с ускорени темпове за постигане на средните европейски нива и стандарти, като разчита на относителните предимства и разкриването на нови потенциали за интегрирано развитие на районите и общините в страната.

**Таблица 6. Разпределение на усвоените ресурси/ инвестициите за развитие по райони от ниво 2 за периода 2005-2015 г.**

|  |  |  |  |  |  |
| --- | --- | --- | --- | --- | --- |
| **Район** | **Усвоени ресурси 2005-2015 г.**  **(лв.)** | **Територия**  **(кв. км)** | **Население (бр.)** | **Инвестиции на човек (лв.)** | **Инвестиции на кв. км**  **(лв.)** |
| **СЗР** | 754 017 077 | 19 047 | 797142 | 945,90 | 39587 |
| **СЦР** | 996 083 257 | 14 668 | 825536 | 1206,59 | 67908 |
| **СИР** | 800 965 045 | 14 645 | 949957 | 843,16 | 54692 |
| **ЮИР** | 1 860 677 757 | 19 664 | 1058515 | 1757,82 | 94623 |
| **ЮЗР** | 2 167 918 547 | 20 041 | 2125212 | 1020,10 | 108174 |
| **ЮЦР** | 1 783 715 280 | 22 306 | 1549365 | 1151,26 | 79765 |
| **Общо** | **8 363 376 963** | **110 371** | **7 202 198** | **1161,22** | **75775** |

Като ефект от оползотворените средства от европейските фондове се наблюдава развитие на районите в сравнение с 2005 г., въпреки че значимите социално-икономически различия между тях все още не са преодолени.

Разглеждайки индикатора усвоени ресурси от фондовете на ЕС на човек в районите от ниво 2 се констатира, че с най ниско ниво е Северозападния район, съответстващо на 81 % от средното за страната. Усвоените инвестиции по райони от ниво 2, отнесени към 1 кв. км от територията отново показват най-ниско ниво - 52% от средното за страната в Северозападния район. Резултатите показват, че Северозападния район се нуждае от повече инвестиции за преодоляване на икономическото си изоставане. Постигнатото разпределение на помощта от европейските фондове, определена на база на усвоените средства към 2015 г., показва значително по-високи нива на усвоената помощ в районите в южната половина на страната. На тази основа различията между северните и южните райони от ниво 2 са продължили да нарастват, вместо да намаляват.

Необходимо е да се търси по-добра териториална координация при разходването на средствата от оперативните програми, както и по-голяма интегрираност и взаимодействие на проектите с цел постигане на по-значими въздействия върху развитието на районите.

# ИЗВОДИ И ПРЕДЛОЖЕНИЯ ЗА ИЗПЪЛНЕНИЕТО НА ДЪЛГОСРОЧНИТЕ ЦЕЛИ И ПРИОРИТЕТИ НА ДЪРЖАВНАТА ПОЛИТИКА ЗА РЕГИОНАЛНО РАЗВИТИЕ, ВКЛЮЧИТЕЛНО ЗА АКТУАЛИЗАЦИЯ НА НАЦИОНАЛНАТА СТРАТЕГИЯ ЗА РЕГИОНАЛНО РАЗВИТИЕ

* 1. **Изводи**
* Започналата през 2009 г. негативна тенденция в макроикономическата ситуация в страната, променя своя намаляващ тренд през 2014 г., когато ключовите показатели за всички райони бележат увеличение.
* По отношение достигането на определено съотношение на БВП на глава от населението в България спрямо средното ниво за регионите в ЕС 28, ЮЗР е единственият район в България, достигнал целевата стойност от 75%. Останалите райони изостават по този показател, като СЗР е с най-ниския отчетен БВП на човек от населението – 30 % от средния за EС‑28 (при целева стойност 45%).
* В периода 2005-2015 г. се наблюдават положителни тенденции при увеличение на **заетостта** във всички райони от ниво 2. С най-голямо нарастване на заетостта, спрямо 2005 г. са Северен централен район /+6,6%/, Южен централен район/+5,5%/, Североизточен район/5,4%. С най-висок коефициент на заетост на населението 20-64 г. към 2015 г. са Югозападния и Североизточния район, съответно 72,2% и 67,2%, а с най-нисък Северозападния район 60,1%. Констатира се намаление и на коефициента на безработица, който варира от 6,7% в Югозападен район до 12,1% в Северозападен район, при среден за страната 9,2%. Влиянието на икономическата и финансова криза е преодоляно, стойностите са възстановени до нива преди кризата и се движат в положителна посока.
* За постигане на националната цел по отношение нивото на заетост (76% заетост сред населението на възраст 20-64 г. до 2020 г., в изпълнение на Стратегия „Европа 2020”) е необходимо да се прилагат разнообразни форми за насърчаване на гъвкава заетост на работната сила, насърчаване на териториалната мобилност, прилагане на стимулиращи форми за работа на непълен работен ден, продължаващо образование и повишаване на квалификацията на работното място и др.
* В **демографски план,** застаряването на населението е естествен процес в съвременните условия на развитие, който е характерен за много от регионите в ЕС, в т.ч. и българските. Към 2015 г. по данни на НСИ отношението на населението на възраст под 15 г. и над 64 г. е най-нисък в Югозападен район- 47,6% и най-висок в СЗР-62,7%, СЦР 55,1% и ЮИР- 54,6%. Областите характеризиращи се с най-висока степен на застаряване на населението са Видин(68,1%), Ловеч(64%), Монтана (63,5%), Габрово (63,4%), Плевен(62,7%) и Кюстендил(60,7%). Делът на населението на възраст 15-25 г. в периода 2005-2016 г. намалява от 13,4% на 9,6%, при данни за ЕС-28 за същия период 12,8%- 11,1%. Делът на населението в трудоспособна възраст остава постоянен в рамките на периода 2005-2016 г., но се наблюдава нарастване на делът на населението на възраст 65 до 79 г. от 14,2% на 15,8%. Данните за ЕС-28 за същия период са 12,6 -13,8%. Това налага прилагането на интегрирана политика за пълноценно използване на наличните човешки ресурси и целенасочено инвестиране в развитие и повишаване на качеството на човешкия капитал в българските райони.
* Основен акцент в НСРР 2005-2015 е да се намали зависимостта от внос на **енергийни ресурси** и същевременно да се осигури достъп до екологично чисти и надеждни местни енергийни източници. През периода има значителен напредък относно поставените цели „20/20/20” на стратегия „Европа 2020“ по отношение на климата и енергията. През 2015 г. делът на ел. енергията произведена от ВЕИ у нас е достигнал 19,1% от брутното потребление, при 17% средно за ЕС-28. Коефициентът на енергийна зависимост в периода 2005-2015 г. е намалял от 47,6% до 38,1%. Тази промяна се дължи главно на изграждането на нови мощности за производство на ел. енергия от ВЕИ.
* През 2005 г. относителният дял на възобновяемата енергия е 9,4% и следва постоянна тенденция за покачване, за да достигне 19,1% през 2015 г. Това показва, че страната ни е преизпълнила с 3,1% поставената към 2020 г. цел за 16% дял на енергия от възобновяеми източници още през 2015 г.
* Развитието на **пътната инфраструктура,** автомагистрали и пътища I клас, за периода 2005-2015 г. е значително. По-слабото ниво на развитие на автомагистралите и пътищата I клас в Северозападния и Северния Централен район обуславя по-голямата натовареност на пътищата с регионално значение, което се отразява неблагоприятно върху времето за предоставяне на транспортни услуги и предопределя по-слабото социално и икономическо развитие на някои територии. Към 2015 г. Северния централен район е единствения в страната без изградена магистрала, а Северозападния район е само със 7 км. Районите с най-развита автомагистрална мрежа към 2015 г. са ЮИР- 223 км, ЮЗР- 215 км и ЮЦР- 194 км.
* Сектор **туризъм** се развива стабилно през последните 10 години в страната. Във всички райони се наблюдава нарастване на реализираните нощувки в местата за настаняване и съответно на приходите от тях. В периода 2005- 2015 г. броя на нощувките в местата за настаняване се е увеличил от 4 447 262 на 8 045 535 бр или констатирано е нарастване с 1,81 пъти. Най-голямо нарастване е регистрирано в ЮИР- 1 232 772 нощувки повече спрямо 2005 г. Следват ЮЗР- 849 532 бр. нощувки повече и ЮЦР- 831 082 бр. нощувки повече. ;
* Проектите за ТГС са важни за развитието на малките населени места и е препоръчително те да продължат да се изпълняват и да се дава приоритет на периферните градове и села, в които големите инвестиции не винаги достигат;
* При организацията и координацията на компетентните органи за провеждане на държавната политика за регионално развитие се наблюдава добра координация в работата на административните структури както в процеса на разработване на стратегически документи за развитие, така и в процеса на наблюдение и оценка на тяхното изпълнение;
* РСР се утвърждават като действащи, активни органи за провеждане на регионалната политика в районите, които отчитат специфичните нужди и потенциали на районите.
* Проблем в процеса на наблюдение и оценка на НСРР и РПР поражда забавянето с повече от една година на статистическата информация в областта на икономическото развитие на регионално ниво – райони от ниво 2 и области. Това прави невъзможно своевременното определяне на тенденциите в изменението на някои индикатори, които определят напредъка по изпълнение на приоритетите на по-ниските териториални нива;
* През новия период на планиране политиките отразяват по-висока осведоменост относно изменението на климата и финансираните оперативни програми отчитат действията в областта на енергийната ефективност и устойчивата мобилност по по-пряк и интегриран начин, което потвърждава, че при новото поколение програми в рамките на структурните фондове се отделя централно място за мерки, които са недвусмислено свързани с изменението на климата.

**5.2. Предложения**

Регионалното развитие в страната е насочено към развитието на потенциала на българските райони, намаляването на междурегионалните различия и превръщането на всички региони в привлекателно място за живеене и бизнес.

С цел намаляване на негативните процеси и по-пълноценно използване на потенциала на районите са направени следните предложения и препоръки по отношение провеждането на политиката за регионално и местно развитие в периода до 2022 г.:

* Акцентиране върху развитието на Интегрираните териториални инвестиции (ИТИ), които ще подпомогнат постигането на комплексен положителен ефект в развитието на съответната територия, смекчаването на регионалните различия и по-ефективното усвояване на средствата от различните програми и инструменти за осъществяване на европейската регионална политика чрез прилагането на интегриран подход в планирането и управлението на територията;
* Стартиране подготовката и осигуряване на финансиране на инвестиционни програми в подкрепа на развитието на районите за целенасочена подкрепа от държавата за преодоляване на икономическата изостаналост, привличане на инвестиции и повишаване на заетостта, като се отчитат бюджетните възможности на отговорните институции за съответната година;
* Активно прилагане на модел за реализиране на интегриран териториален подход чрез инструмента „Водено от общностите местно развитие“ в селските и други райони, което да бъде прилагано при запазване на подхода „отдолу-нагоре“, така че местните общности да формулират, избират и одобряват приоритети и стратегия за интегрирано развитие на територията и общностите;
* Регионалните и областните схеми за пространствено развитие са основните документи за планиране и изследвате на динамично развиващите се социално-икономически процеси в пространството и устройството на територията. В този смисъл, тези документи и ГИС базата данни/система, разработена към тях, следва да бъдат използвани като основен инструмент за изследване на пространствените елементи и тяхното развитие, както и за оценка /мониторинг по изпълнение на заложените цели в Националната концепция за пространствено развитие 2013-2025 г. и за провеждане на националната пространствена политика за развитие;
* Необходимо е компетентните институции в съответните сектори да отчитат целите и приоритетите на Националната стратегия за регионално развитие при провеждане на секторните политики в рамките на своите компетенции, вкл. от гледна точка на адресиране на конкретни проблеми.

Основните области, в които ще бъдат съсредоточени публичните интервенции, включват:

* стратегическо планиране и регионално управление чрез повишаване капацитета на регионалните и местните власти;
* стимулиране развитието на градовете и подобряване интеграцията на българските региони чрез интегрирано устойчиво градско развитие и укрепване функциите на полицентричната мрежа на градовете;
* подобряване на трудовата градска мобилност;
* развитие и подобряване на достъпа до културни услуги и спорт в регионите и изграждане на широколентова инфраструктура;
* подкрепа за ефективно и устойчиво усвояване на туристическия потенциал на регионите чрез развитие на инфраструктурата за специализирани форми на туризъм и маркетинг на туристическите дестинации и формиране на регионални туристически продукти;
* създаване на условия за опазване и подобряване на околната среда в регионите чрез подобряване качеството и ефективността на водоснабдителните услуги за бизнеса и населението, изграждане и модернизиране на канализационните системи и пречистване на отпадъчните води, за устойчивото управление на водните ресурси;
* развитие на нисковъглеродна икономика и насърчаване на енергийната ефективност на регионално и местно ниво;
* засилване на териториалната кохезия чрез развитие на трансгранично, междурегионално и транснационалното сътрудничество.

В процеса на планиране и програмиране на регионалното и местното развитие е необходимо да залегнат дейности по отношение изменението на климата в посока подкрепа за преминаването към нисковъглеродна икономика във всички сектори, насърчаване на адаптацията към изменението на климата, превенцията и управлението на риска, опазване на околната среда и насърчаване на ресурсната ефективност.

**5.3. Актуализация на НСРР 2012-2022 г.**

Въз основа на прегледа на НСРР 2012 -2022 г. се констатира, че заложените цели и приоритети в стратегическата рамка и системата за наблюдение и оценка са актуални към момента и не се налага преформулиране или актуализация. По отношение на общата оценка на необходимите ресурси за постигане на целите на стратегията се счита, че публичните средства са разчетени в рамките на утвърдените разходни тавани на съответните отговорни бюджетни организации за периода 2017-2019 г. и са взети предвид при подготовката на бюджетните им прогнози за 2020 г.

Актуализация на НСРР 2012-2022 г. не се налага и поради факта, че в Националната програма за реформи и Конвергентната програма на Република България не са отчетени съществени промени в макроикономическите и международните условия, както и поради факта, че няма настъпили съществени промени в свързаното национално законодателство, законодателството на ЕС или промени на приоритетите и специфичните цели на ЕС в областта на регионалната политика към настоящия момент.

1. Регионални планове за развитие 2007-2013 г., областни стратегии за развитие 2005-2015 г., общински планове за развитие 2007-2013 г. [↑](#footnote-ref-1)